ระเบียบคณะกรรมการกองทุนสงเคราะห์ลูกจ้าง
ระเบียบคณะกรรมการกองทุนสงเคราะห์ลูกจ้าง
ว่าด้วยการรับเงิน การจ่ายเงิน
และการเก็บรักษาเงินกองทุนสงเคราะห์ลูกจ้าง
พ.ศ. ๒๕๔๒
 

โดยที่มาตรา ๑๒๙ วรรคสาม (๓)
แห่งพระราชบัญญัติคุ้มครองแรงงาน พ.ศ. ๒๕๔๑ บัญญัติให้คณะกรรมการกองทุนสงเคราะห์ลูกจ้างมีอำนาจหน้าที่วางระเบียบเกี่ยวกับการรับเงิน
การจ่ายเงิน และการเก็บรักษาเงินกองทุนสงเคราะห์ลูกจ้าง
คณะกรรมการกองทุนสงเคราะห์ลูกจ้าง โดยความเห็นชอบของรัฐมนตรีว่าการกระทรวงแรงงานและสวัสดิการสังคมจึงวางระเบียบไว้
ดังต่อไปนี้

ข้อ ๑
ระเบียบนี้เรียกว่า ระเบียบคณะกรรมการกองทุนสงเคราะห์ลูกจ้างว่าด้วยการรับเงิน การจ่ายเงิน
และการเก็บรักษาเงินกองทุนสงเคราะห์ลูกจ้าง พ.ศ. ๒๕๔๒

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
วิธีปฏิบัติอื่นใดนอกเหนือจากที่กำหนดไว้แล้วในระเบียบนี้ ให้ปฏิบัติตามระเบียบที่กระทรวงการคลังกำหนดโดยอนุโลม

ข้อ ๔ ในระเบียบนี้
กองทุน หมายความว่า กองทุนสงเคราะห์ลูกจ้าง
คณะกรรมการ หมายความว่า
คณะกรรมการกองทุนสงเคราะห์ลูกจ้าง
อธิบดี หมายความว่า อธิบดีกรมสวัสดิการและคุ้มครองแรงงาน

ข้อ ๕
ให้อธิบดีกรมสวัสดิการและคุ้มครองแรงงานรักษาการตามระเบียบนี้

หมวด ๑
การรับเงิน
 

ข้อ ๖
ให้กองทุนรับเงินได้โดยวิธีการอย่างใดอย่างหนึ่งดังต่อไปนี้
(๑) เงินสด เช็ค ตั๋วแลกเงิน
หรือธนาณัติ
(๒) โดยวิธีการอื่นตามที่อธิบดีกำหนด

ข้อ ๗
เช็คที่จะรับทุกกรณีต้องมีลักษณะและเงื่อนไขดังต่อไปนี้
(๑) มิใช่เช็คโอนสลักหลัง
(๒) มีรายการครบถ้วนตามมาตรา ๙๘๘
แห่งประมวลกฎหมายเพ่งและพาณิชย์
(๓) วันที่ออกเช็คจะต้องเป็นวันที่นำเช็คนั้นมาชำระหรือเป็นเช็คที่ลงวันที่ก่อนวันชำระไม่เกินเจ็ดวัน
และมิใช่เช็คที่ลงวันที่ล่วงหน้า
(๔) เป็นเช็คขีดคร่อม
สั่งจ่ายเงินแก่ กองทุนสงเคราะห์ลูกจ้าง
และขีดฆ่าคำว่า ผู้ถือ ออก

ข้อ ๘
การรับเช็คเพื่อชำระค่าปรับตามมาตรา ๑๕๙ และการรับเช็คเพื่อชดใช้คืนตามมาตรา ๑๓๕ แห่งพระราชบัญญัติคุ้มครองแรงงาน พ.ศ.
๒๕๔๑ ต้องเป็นเช็คที่ธนาคารเซ็นสั่งจ่ายให้กองทุน

ข้อ ๙
ให้กองทุนออกใบเสร็จรับเงินให้แก่ผู้ชำระเงินทุกครั้ง
เว้นแต่รายรับซึ่งตามลักษณะไม่อยู่ในสภาพที่จะออกใบเสร็จรับเงินได้ก็ให้ใช้หลักฐานการรับเงินแทน
ใบเสร็จรับเงินให้เป็นไปตามแบบท้ายระเบียบนี้
และให้มีสำเนาสองฉบับเพื่อส่งสำนักงานกองทุนสงเคราะห์ลูกจ้างหนึ่งฉบับ และติดไว้กับเล่มหนึ่งฉบับ

ข้อ ๑๐ เงินที่กองทุนได้รับ
ให้สำนักงานกองทุนสงเคราะห์ลูกจ้างหรือสำนักงานสวัสดิการและคุ้มครองแรงงานจังหวัดนำส่งเข้าบัญชี
กองทุนสงเคราะห์ลูกจ้าง บัญชีกระแสรายวัน ๑ ภายในวันที่ได้รับเงินหรืออย่างช้าภายในวันทำการถัดไป

หมวด ๒
การจ่ายเงิน
 

ข้อ ๑๑ การจ่ายเงินจากกองทุนให้จ่ายในกรณีดังต่อไปนี้
(๑) จ่ายเป็นเงินสงเคราะห์ตามระเบียบที่คณะกรรมการกำหนด
(๒) จ่ายเป็นค่าใช้จ่ายในการบริหารกองทุน
(๓) จ่ายเป็นเงินลงทุนเพื่อการจัดหาผลประโยชน์ของกองทุนตามระเบียบที่คณะกรรมการกำหนด
การจ่ายเงินตามข้อ ๑๑ (๑) (๒) และ
(๓) ในส่วนกลางให้จ่ายจากบัญชี กองทุนสงเคราะห์ลูกจ้าง
บัญชีกระแสรายวัน ๒ และการจ่ายเงินตามข้อ ๑๑ (๑) และ (๒)
ในส่วนภูมิภาคให้จ่ายจากบัญชี กองทุนสงเคราะห์ลูกจ้างจังหวัด.......บัญชีกระแสรายวัน โดยผู้มีอำนาจอนุมัติการจ่ายเงินตามข้อ ๑๒ แล้วแต่กรณี

ข้อ ๑๒ ให้บุคคลต่อไปนี้
เป็นผู้มีอำนาจอนุมัติการจ่ายเงิน
(๑) การจ่ายเงินสงเคราะห์ตามข้อ ๑๑
(๑) หรือการจ่ายเงินค่าใช้จ่ายในการบริหารกองทุนตามข้อ ๑๑ (๒)
สำหรับส่วนกลางให้เป็นอำนาจของอธิบดีหรือผู้ซึ่งอธิบดีมอบหมาย สำหรับส่วนภูมิภาคให้เป็นอำนาจของผู้ว่าราชการจังหวัดหรือผู้ซึ่งผู้ว่าราชการจังหวัดมอบหมาย
(๒) การจ่ายเงินลงทุนเพื่อจัดหาผลประโยชน์ของกองทุนตามข้อ
๑๑ (๓) ให้เป็นอำนาจของอธิบดีหรือผู้ซึ่งอธิบดีมอบหมาย

ข้อ ๑๓
วิธีการจ่ายเงินให้จ่ายได้โดยวิธีการอย่างใดอย่างหนึ่งดังต่อไปนี้
(๑) เช็ค หรือตั๋วแลกเงิน
(๒) โดยวิธีการอื่นตามที่อธิบดีกำหนด

ข้อ ๑๔
การเขียนเช็คสั่งจ่าย
ให้เขียนเช็คสั่งจ่ายในนามเจ้าหนี้หรือผู้มีสิทธิรับเงิน และขีดฆ่าคำว่า ผู้ถือ ออก

ข้อ ๑๕
การจ่ายเงินตามข้อ ๑๑ (๑)
ให้ใช้ใบรับเงินท้ายแบบคำขอซึ่งผู้รับเงินลงชื่อรับเงินแล้วเป็นหลักฐานการจ่าย
และให้เก็บหลักฐานดังกล่าวไว้เพื่อประโยชน์ในการตรวจสอบ

ข้อ ๑๖
ให้สำนักงานกองทุนสงเคราะห์ลูกจ้างจัดทำประมาณการรายจ่ายเพื่อเป็นค่าใช้จ่ายในการบริหารงานของกองทุนเสนอคณะกรรมการพิจารณาเห็นชอบในแต่ละปี
และให้จัดสรรเงินกองทุนไม่เกินร้อยละสิบของดอกผลของกองทุนต่อปีเพื่อเป็นค่าใช้จ่ายในการบริหารงานของกองทุน
โดยให้ใช้จ่ายเฉพาะรายจ่ายในลักษณะหมวดรายจ่ายดังต่อไปนี้
(๑) ค่าจ้างชั่วคราว
(๒) ค่าตอบแทนใช้สอยและวัสดุ
(๓) ค่าสาธารณูปโภค
(๔) ค่าครุภัณฑ์ ที่ดิน
และสิ่งก่อสร้าง
(๕) รายจ่ายอื่นตามที่คณะกรรมการเห็นชอบ

หมวด ๓
การเก็บรักษาเงิน
 

ข้อ ๑๗
ให้สำนักงานกองทุนสงเคราะห์ลูกจ้างเปิดบัญชีเงินฝากไว้กับธนาคารแห่งละ ๓ บัญชี
คือ
(๑) บัญชีเงินฝากกระแสรายวัน
โดยใช้ชื่อบัญชีว่า กองทุนสงเคราะห์ลูกจ้าง บัญชีกระแสรายวัน ๑ เพื่อการโอนเงินเข้าบัญชี กองทุนสงเคราะห์ลูกจ้าง
บัญชีออมทรัพย์ เท่านั้น
(๒) บัญชีเงินฝากออมทรัพย์
โดยใช้ชื่อบัญชีว่า กองทุนสงเคราะห์ลูกจ้าง บัญชีออมทรัพย์ เพื่อการโอนเงินเข้าบัญชีเงินฝากกระแสรายวัน กองทุนสงเคราะห์ลูกจ้างบัญชีกระแสรายวัน
๒ เท่านั้น
(๓) บัญชีเงินฝากกระแสรายวัน
โดยใช้ชื่อบัญชีว่า กองทุนสงเคราะห์ลูกจ้าง บัญชีกระแสรายวัน ๒ เพื่อจ่ายตามข้อ ๑๑(๑) (๒) และ
(๓) หรือเพื่อการโอนเงินเข้าบัญชี กองทุนสงเคราะห์ลูกจ้างจังหวัด....
บัญชีออมทรัพย์ เท่านั้น

ข้อ ๑๘
ให้สำนักงานสวัสดิการและคุ้มครองแรงงานจังหวัดเปิดบัญชีเงินฝากไว้กับธนาคารแห่งละ
๒ บัญชี คือ
(๑) บัญชีเงินฝากออกทรัพย์
โดยใช้ชื่อบัญชีว่า กองทุนสงเคราะห์ลูกจ้างจังหวัด บัญชีออมทรัพย์ เพื่อการโอนเงินเข้าบัญชีเงินฝากกระแสรายวัน กองทุนสงเคราะห์ลูกจ้างจังหวัด...
บัญชีกระแสรายวัน เท่านั้น
(๒) บัญชีเงินฝากกระแสรายวัน
โดยใช้ชื่อบัญชีว่า กองทุนสงเคราะห์ ลูกจ้างจังหวัด..... บัญชีกระแสรายวัน เพื่อจ่ายตามข้อ ๑๑ (๑) และ (๒) เท่านั้น

ข้อ ๑๙
บรรดาเงินรายรับทั้งปวงของทั้งในส่วนกลางและส่วนภูมิภาคให้นำส่งเข้าบัญชี กองทุนสงเคราะห์ลูกจ้าง บัญชีกระแสรายวัน ๑
จะหักไว้เพื่อการใดมิได้

ข้อ ๒๐ บัญชี กองทุนสงเคราะห์ลูกจ้างจังหวัด... บัญชีออมทรัพย์ ให้มีวงเงินตามที่อธิบดีกำหนด
การโอนเงินเข้าบัญชีดังกล่าวต้องได้รับอนุมัติจากอธิบดีหรือผู้ซึ่งอธิบดีมอบหมาย

ข้อ ๒๑
การโอนเงินจากบัญชี กองทุนสงเคราะห์ลูกจ้าง บัญชีกระแสรายวัน ๑ ไปยังบัญชี กองทุนสงเคราะห์ลูกจ้าง บัญชีออมทรัพย์ ต้องได้รับอนุมัติจากอธิบดีหรือผู้ซึ่งอธิบดีมอบหมาย

ข้อ ๒๒
การสั่งจ่ายเงินจากบัญชี กองทุนสงเคราะห์ลูกจ้าง
บัญชีกระแสรายวัน ๒ ให้มีผู้ลงลายมือชื่อในเช็คร่วมกันสองคน
ซึ่งต้องเป็นข้าราชการพลเรือนไม่ต่ำกว่าระดับ ๘ ที่อธิบดีมอบหมาย และข้าราชการพลเรือนไม่ต่ำกว่าระดับ
๖ ในสำนักงานกองทุนสงเคราะห์ลูกจ้าง

ข้อ ๒๓
การสั่งจ่ายเงินจากบัญชี กองทุนสงเคราะห์ลูกจ้างจังหวัด.......บัญชีกระแสรายวัน ให้มีผู้ลงลายมือชื่อในเช็คร่วมกันสองคน
ซึ่งต้องเป็นข้าราชการพลเรือนไม่ต่ำกว่าระดับ ๖ ที่อธิบดีมอบหมาย และข้าราชการพลเรือนไม่ต่ำกว่าระดับ
๕ ในสำนักงานสวัสดิการและคุ้มครองแรงงานจังหวัด

ข้อ ๒๔
เงินกองทุนที่ได้รับไว้ตามพระราชบัญญัติคุ้มครองแรงงาน พ.ศ. ๒๕๔๑
ก่อนระเบียบนี้ใช้บังคับ ให้โอนเข้าบัญชี กองทุนสงเคราะห์ลูกจ้าง
บัญชีกระแสรายวัน ๑ ภายในสามสิบวันนับแต่วันที่ระเบียบนี้ใช้บังคับ

หมวด ๔
การบัญชี
 

ข้อ ๒๕ ระบบบัญชีของกองทุนให้ปฏิบัติตามระบบบัญชีคู่ตามที่ได้รับความเห็นชอบจากกระทรวงการคลัง

ข้อ ๒๖
ให้สำนักงานกองทุนสงเคราะห์ลูกจ้างจัดทำรายงานการรับจ่ายเงินกองทุนประจำเดือนเสนอคณะกรรมการเพื่อทราบภายในวันที่ยี่สิบของเดือนถัดไป

ข้อ ๒๗
การปิดบัญชีให้กระทำปีละครั้งตามปีปฏิทิน และจัดทำงบการเงินพร้อมรายละเอียดส่งสำนักงานตรวจเงินแผ่นดินตรวจสอบภายในหนึ่งร้อยยี่สิบวันนับแต่วันสิ้นปีปฏิทิน

ข้อ ๒๘
ให้คณะกรรมการเสนองบการเงินซึ่งสำนักงานตรวจเงินแผ่นดินตรวจสอบรับรองแล้วต่อรัฐมนตรีว่าการกระทรวงแรงงานและสวัสดิการสังคม
และให้รัฐมนตรีเสนอต่อคณะรัฐมนตรีเพื่อทราบและให้ประกาศในราชกิจจานุเบกษา

ข้อ ๒๙
ให้หน่วยงานตรวจสอบภายในของกรมสวัสดิการและคุ้มครองแรงงานตรวจสอบเกี่ยวกับการดำเนินงาน
การเงิน การบัญชี การพัสดุ แล้วรายงานผลการตรวจสอบให้คณะกรรมการทราบอย่างน้อยปีละครั้ง


ประกาศ ณ วันที่ ๑๔ ธันวาคม พ.ศ. ๒๕๔๒
ประสงค์
รณะนันทน์
ปลัดกระทรวงแรงงานและสวัสดิการสังคม
ประธานกรรมการกองทุนสงเคราะห์ลูกจ้าง
[เอกสารแนบท้าย]

๑.
ใบเสร็จรับเงินกองทุนสงเคราะห์ลูกจ้าง

(ดูข้อมูลจากภาพกฎหมาย)

[๑]
ราชกิจจานุเบกษา เล่ม ๑๑๗/ตอนพิเศษ ๑ ง/หน้า ๒๓/๔ มกราคม ๒๕๔๓